b'\n_START_ARTICLE_\nEnergi p\xc3\xa5 F\xc3\xa6r\xc3\xb8yene\n_START_PARAGRAPH_\nEnergi p\xc3\xa5 F\xc3\xa6r\xc3\xb8yene blir hovedsakelig utvunnet fra vannkraft, men i de senere \xc3\xa5r har ogs\xc3\xa5 vindkraft gjort seg stadig mer gjeldende. F\xc3\xa6r\xc3\xb8yene \xc3\xb8yner muligheten for store forekomster av olje og naturgass, siden b\xc3\xa5de Norge og Storbritannia har store funn i Nordsj\xc3\xb8en. Det har blitt funnet betydelige mengder olje, men s\xc3\xa5 langt har ingen av dem vist seg \xc3\xa5 v\xc3\xa6re drivverdige. Politisk var energisaker f\xc3\xb8rst organiserte under ulike former av Energidepartementet fra 1981 til 2004 (Olje- og milj\xc3\xb8departementet 1998\xe2\x80\x932004). Siden 2004 har energisaker (inkludert olje) tilfalt Innenriksdepartementet.\n_START_SECTION_\nOppstartsfasen\n_START_PARAGRAPH_\nTidlig p\xc3\xa5 1900-tallet reise debatten seg om hvordan F\xc3\xa6r\xc3\xb8yene skulle f\xc3\xa5 elektrisk kraft, ettersom bruken av dette hadde skutt fart i \xc3\xb8vrige deler av Europa. F\xc3\xa6r\xc3\xb8yingene hadde derfor i tankene hvordan man best mulig kunne utnytte kraften i de f\xc3\xa6r\xc3\xb8yske elvene og bekkefarene. Pion\xc3\xa9ren innenfor dette arbeidet skulle bli handelsmannen, bonden og lokalpolitikeren \xc3\x93lavur \xc3\xa1 Heygum i Vestmanna. Sommeren 1907 la han en vannledning fra Foss\xc3\xa1 og til en turbin som skulle produsere elektrisk kraft til bygda. Prosjektet var imidlertid kostbart, og han fikk ingen offentlig st\xc3\xb8tte, og derfor d\xc3\xb8de prosjektet i Vestmanna med ham i 1923._NEWLINE_P\xc3\xa5 forskjellige steder omkring p\xc3\xa5 \xc3\xb8yene gikk folk sammen om \xc3\xa5 utnytte vannkraften. V\xc3\xa1gs kommuna bygde det f\xc3\xb8rste egentlige vannkraftverket p\xc3\xa5 F\xc3\xa6r\xc3\xb8yene, Botnur kraftverk, i 1921. Samme \xc3\xa5r tok ogs\xc3\xa5 T\xc3\xb3rshavnar kommuna i bruk et kraftverk. I 1931 bygde Klaksv\xc3\xadkar kommuna Strond kraftverk p\xc3\xa5 Strond. Etterhvert s\xc3\xa5 man at kommunene m\xc3\xa5tte arbeide i fellesskap for \xc3\xa5 bygge ut et kraftnett, fortrinnsvis p\xc3\xa5 Streymoy, Eysturoy og V\xc3\xa1gar, ettersom hovedtyngden av befolkningen og tilgjengelig vann l\xc3\xa5 her.\n_START_SECTION_\nF\xc3\xa6r\xc3\xb8ysk sektor\n_START_PARAGRAPH_\nDen f\xc3\xb8rste letingen etter olje p\xc3\xa5 f\xc3\xa6r\xc3\xb8ysk sokkel startet utenfor Lopra p\xc3\xa5 Su\xc3\xb0uroy i 1981, da man boret ned i 2 178 meters dybde. Det ble funnet spor av gass, men man fant det ikke drivverdig. I juli 1996 ble boringen ved Lopra gjenopptatt, og man kom ned i 3 558 meters dybde uten \xc3\xa5 finne olje. De to boringenes hovedform\xc3\xa5l var \xc3\xa5 unders\xc3\xb8ke den f\xc3\xa6r\xc3\xb8yske havbunnens geologiske sammensetning._NEWLINE_I 1997 ble Faroe Petroleum etablert, og \xc3\xa5ret etter ble Atlantic Petroleum etablert av 18 private investorer._NEWLINE_I 2000 fikk norske Statoil, som et av tolv oljeselskaper, tildelt til sammen syv letelisenser. Omr\xc3\xa5det dekket 14 000 km\xc2\xb2 s\xc3\xb8r\xc3\xb8st for F\xc3\xa6r\xc3\xb8yene, et omr\xc3\xa5de som ligger 100 km nord for et britisk felt i n\xc3\xa6rheten av Shetland, hvor det ble funnet drivverdige olje- og gassfelter tidlig p\xc3\xa5 1990-tallet._NEWLINE_Omr\xc3\xa5det p\xc3\xa5 den f\xc3\xa6r\xc3\xb8yske siden er teknisk utfordrende siden store deler av sokkelen er dekket av et tykt hardt lag med lava. Havbunnen ligger 1\xc2\xa0000 meter under havet, og det bores ytterligere 3\xc2\xa0000 meter ned i havgrunnen. Den f\xc3\xb8rste lisensrunden tilf\xc3\xb8rte 1,6 milliarder danske kroner til det f\xc3\xa6r\xc3\xb8yske samfunnet, mye av \xc3\xa5rsaken til dette er at oljeselskapene er forpliktet til \xc3\xa5 bruke f\xc3\xa6r\xc3\xb8ysk arbeidskraft i de tilfeller det er mulig. I l\xc3\xb8pet av den f\xc3\xb8rste fire\xc3\xa5rsperioden etter tildelingen av letelisensene har det blitt boret i fire av syv letelisenser, men ingen av funnene i denne runden har vist seg \xc3\xa5 v\xc3\xa6re drivverdige.\n_START_SECTION_\nBritisk sektor\n_START_PARAGRAPH_\nDet amerikanske oljeselskapet Amerada Hess fant betydelige mengder olje i 2004, men feltet har ikke enn\xc3\xa5 vist seg \xc3\xa5 v\xc3\xa6re drivverdig. ChevronTexaco startet ble seismiske unders\xc3\xb8kelser n\xc3\xa6r grensen til Shetland i juli 2005, har sammen med blant annet Statoil gjort betydelige olje- og gassfunn, men det skal ytterligere unders\xc3\xb8kelser til f\xc3\xb8r man vet hvor mye olje og gass feltet inneholder og om feltet er drivverdig. P\xc3\xa5 den britiske siden er oljeproduksjonen allerede i full gang. I 2005 sendte Statoil tre nye letefart\xc3\xb8yer til omr\xc3\xa5det, etter at Lagtinget tildelte selskapet fire av totalt syv nye letelisenser._NEWLINE_I august 2008 var det gjort et oljefunn p\xc3\xa5 Blackbird-feltet i britisk sektor utenfor Aberdeen. Atlantic Petroleums andel er 12 prosent av denne br\xc3\xb8nnen. I september samme \xc3\xa5r kom Atlantic Petroleum med en pressemelding om at olje ogs\xc3\xa5 var funnet p\xc3\xa5 Chestnut-feltet, ogs\xc3\xa5 dette i britisk sone. Atlantic Petroleums del av lisensen var 15 prosent. Inntektene forventes \xc3\xa5 v\xc3\xa6re ca. 800 millioner danske kroner. Den f\xc3\xb8rste lasten gav ca. 15\xe2\x80\x9316 millioner danske kroner.'